इस दरान च फारूक गी बम्बई जाना पेआ। ओह् मनजीत गी बी कन्ने लेई गेआ। उन्न उत्थें बी पेंटिग्ज बनाने दा सिलसला जारी रक्खेआ। कोई म्हीना भर दोयै बम्बई रेह्। कोई छें म्हीनें बाद जदूं फारूक दी उनें पेंटिंग्ज दी एग्जीबीशन मनजीत आर्ट गैलरी च होई ता सारे हिन्दस्तान च उदी चर्चा होन लगी। बड़े बड़े आलोचकें लिखेआ जे इस देश दी चित्रकला च इक नमां मोड़ पैदा होआ ऐ। कला दा कोई पारखी कोई शकीन ऐसा नेईं हा जेह्ड़ा एह् तस्वीरां दिक्खन नेईं आया। ओह् तस्वीर जेह्दे च मनजीत दी थोड़ी थोड़ी शकल लब्दी ही उदा मुल्ल 50 ज्हार पेआ। उसी दिल्ली दे इक बड़े बड्डे पूंजीपति ने खरीदेआ ते सरकारी कल्चरल विभाग दे सेकेट्री महाराज सिंह गी भेंट दे तौर पर देई दित्ता। की जे महाराज सिंह ने पैह्लें गै उस पूंजपति गी इस गल्लै दा अशारा करी दित्ता हा।